Vahur Kalmre

Vahur Kalmre (sündinud 4. veebruaril 1956) on eesti ajakirjanik. 

Kalmre on lõpetanud aastal 1974 Tartu 1. Keskkooli, seejärel õppis ta aastal 1974/75 Tartu Riiklikus Ülikoolis matemaatikat, aastal 1983 lõpetas ta Tartu Riikliku Ülikooli ajakirjanduse erialal.

Kalmre alustas spordiajakirjanikuna. Ta on töötanud 1980–1985 ajalehe Edasi toimetuses spordikorrespondendina ja 1985–86 kooliosakonna juhatajana. 
 1986–1992 Edasi/Postimehe vastutav sekretär ja tegevtoimetaja.
 1992–1998 Postimehe peatoimetaja. 
 1998–2001 Eesti Meedia (Postimehe Grupi) meediadirektor.
 Pärast Postimehe toimetuse kolimist Tartust Tallinna oli ta aastast 2001 kuni 2015. aasta aprillini Tartu Postimehe vanemtoimetaja.
 Aastast 2015 Vahka Meedia juhatuse liige ja ajakirja Ma Olen Jalgrattur väljaandja ja toimetaja.

1986. aastal valiti Kalmre Tartu linna rahvasaadikute nõukokku. 1980. aastate lõpul kuulus ta Rahvarinde Tartu gruppi. 1989. aasta kohalikel valimistel kandideeris ta kandidaadina Rahvarinde ja roheliste rühmituses, kogus Raadi-Jaamamõisa valimisringkonnas 1230 häält ja pääses linnavolikokku, kus oli kolm aastat.

1975. aastal tuli Kalmre Tartu Ülikooli korvpallimeeskonna koosseisus Eesti meistriks. 1981. aastal sõitis ta esmakordselt läbi Tartu maratoni. Ta on olnud Tartu maratoni korraldusnõukogus.

Vahur Kalmre on kirjutanud mitu raamatut, neist "Kolm Kirsipuud" (2012) ja "Tartu Rock! Tartu Rock!" (2016) on pälvinud parimale spordiraamatule antava Georg Hackenschmidti raamatuauhinna. 2019. aasta algul ilmus Kalmrel raamat "Martin Kutman - kergejõustikus kogu elu".

2018. aastal pälvis ta Valgetähe IV klassi teenetemärgi.

Publikatsioone
Raamatute kaitseks, Postimees, 27. november 1995

Viited

Välislingid 
Vahur Kalmre blogi Postimehes
 Priit Pullerits "Vahur Kalmre – meie juht, keda sütitab kirg" Postimees, 10. aprill 2015
 "Vahur Kalmre lahkub Postimehest" Postimees, 7. aprill 2015
 Vahur Kalmre saates "Kukul külas", 26. oktoober 2008 
 

Eesti ajakirjanikud
Eesti sporditegelased
Hugo Treffneri Gümnaasiumi vilistlased
Valgetähe IV klassi teenetemärgi kavalerid
Sündinud 1956